Tlačová správa

V Bratislave	Na okamžité uverejnenie	Vybavuje:	Telefónne číslo:	
Dátum 14.10.2014		Stanislav Sokol	02/69 20 34 21	

Biele palice na priechodoch pre chodcov

Aj vy už ste zažili situáciu, keď vám začal chodec na priechode pre chodcov mávať bielou palicou? Vedeli ste, že je nevidiaci a snaží sa vám naznačiť svoj úmysel prejsť cez priechod? Netuší to až tretina vodičov.

Únia nevidiacich a slabozrakých Slovenska (ÚNSS) v spolupráci s Prezídiom Policajného zboru SR pripravila pri príležitosti Svetového dňa bielej palice 5. ročník dopravno-výchovnej akcie Deň bielej palice.

Celoslovenská akcia sa bude konať v stredu 15. októbra v čase od 09.00 h do 12.00 h v 49 mestách na 65 priechodoch pre chodcov. Jej cieľom je upozorniť vodičov na chodcov so zrakovým postihnutím, ktorí sa pohybujú s bielou palicou či vodiacim psom. „Bezpečný pohyb s bielou palicou je pre nevidiaceho jedným z atribútov jeho slobody a nezávislosti,“ hovorí Branislav Mamojka, predseda ÚNSS a aktívny používateľ bielej palice. „Je mimoriadne dôležité, aby verejnosť vnímala ľudí s bielou palicou ako prirodzenú súčasť dopravy i verejného priestoru.“

V Deň bielej palice budú nevidiaci figuranti – aktívni používatelia bielej palice na desiatkach priechodov pre chodcov signalizovať vôľu prejsť na opačnú stranu cesty. Niekoľko desiatok metrov za priechodom budú stáť policajné hliadky. Tie vodičov, ktorí nevidiacemu chodcovi nedali prednosť, poučia o priestupku a odovzdajú im informačný leták s vysvetlením funkcie bielej palice. Vodiči, ktorí zastavia chodcovi s bielou palicou, dostanú od dobrovoľníkov ÚNSS darček - osviežovač vzduchu do auta s motívom Dňa bielej palice. Biela palica v rukách nevidiacich a slabozrakých je na priechodoch pre chodcov znamením, že vodič musí zastaviť. „Je potrebné si uvedomiť, že chodci a obzvlášť nevidiaci a slabozrakí patria k najzraniteľnejšej kategórii účastníkov cestnej premávky, vodiči by k nim mali byť ohľaduplní a obozretní,“ vyjadril sa viceprezident Policajného zboru Ľubomír Ábel. Nejde len o bezpečnosť chodcov, ale aj o bezpečnosť samotných vodičov. Hlavným garantom bezpečnosti figurantov s bielou palicou počas akcie a jedným z partnerov projektu je v tomto roku Nadácia Allianz. Už tretí rok túto aktivitu ÚNSS mediálne podporuje rozhlasové dopravné spravodajstvo Zelená vlna RTVS. Dopravno-výchovná akcia sa uskutočňuje pod záštitou ministra vnútra Roberta Kaliňáka.

Organizovaním Dňa bielej palice napĺňa ÚNSS svoj záväzok vyplývajúci z Európskej charty bezpečnosti na cestách, ktorá zaväzuje signatárov zvyšovať bezpečnosť na cestách. ÚNSS má ambíciou v tomto roku sa uchádzať o pridelenie značky Osvedčený postup, ktorú charta ako platforma občianskej spoločnosti udeľuje. Držitelia značky budú súťažiť o ocenenie Excelentnosť v bezpečnosti na cestách, ktorú udeľujú každoročne v Bruseli. 
Dopravno-výchovnú akciu Deň bielej palice ďalej podporili spoločnosti Autoprofit Galanta (hlavný partner), DHL (partner) a časopis Auto motor a šport (mediálny partner).

Únia nevidiacich a slabozrakých Slovenska je občianske združenie, ktorého členmi sú nevidiaci a slabozrakí ľudia, ich priaznivci, priatelia a rodičia. V súčasnosti má takmer 4 200 členov združených v 67 základných organizáciách. Svoje služby, poradenstvo a aktivity poskytuje ľuďom so zrakovým postihnutím v každom kraji Slovenska bezplatne. Únia nevidiacich a slabozrakých Slovenska vznikla v roku 1990. 
	
Kontakt:
Stanislav Sokol, PR manažér ÚNSS
Tel.: 02/69 20 34 21, 0911 469 653
e-mail: stanislav.sokol@unss.sk
www.unss.sk